A BIZOTTSÁG 1175/2007/EK RENDELETE
(2007. október 8.)
a piaci mechanizmusokra tekintettel a borpiac közös szervezéséről szóló 1493/1999/EK rendelet végrehajtása részletes szabályainak megállapításáról szóló 1623/2000/EK bizottsági rendelettől való eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a borpiac közös szervezéséről szóló, 1999. május 17-i 1493/1999/EK tanácsi rendeletre (1) és különösen annak 33. cikkére,
mivel:
(1)
Az 1493/1999/EK tanácsi rendelet 27. cikkének (3) bekezdése előírja, hogy bármely olyan természetes vagy jogi személy vagy személyek csoportja, aki, illetve amely bort készített, köteles az ebből a borkészítésből származó összes mellékterméket lepárlásra leadni.
(2)
Az 1623/2000/EK bizottsági rendelet (2) előírja a lepárlásra való beszállítás kötelezettségének részletes végrehajtási szabályait, valamint 49. cikkében meghatározza az utóbbi szabályoktól való egyes eltérési lehetőségeket.
(3)
A Magyarország által korábban bevezetett intézkedések ellenére e tagállam lepárlóinak kapacitása továbbra sem bizonyul elegendőnek a melléktermékek összességének lepárlására. Ezért indokolt engedélyezni Magyarország számára, hogy bizonyos termelői kategóriákat kivehessen a borkészítésből származó melléktermékek lepárlásra való beszállításának kötelezettsége alól.
(4)
Annak érdekében, hogy a Magyarországnak engedélyezett eltérés alkalmazására a teljes borászati év folyamán lehetőség legyen, ezt a rendeletet 2007. augusztus 1-jétől kell alkalmazni.
(5)
Az e rendeletben előírt intézkedések összhangban vannak a Borpiaci Irányítóbizottság véleményével,
ELFOGADTA EZT A RENDELETET:
1. cikk
Az 1623/2000/EK rendelet 49. cikke (4) bekezdésének a) pontjától eltérve Magyarország a 2007/2008-as borászati évre előírhatja, hogy azok a termelők, akik nem haladják meg a személyesen és saját birtokukon elért 500 hl termelési szintet, a melléktermékek lepárlásra történő beszállításának kötelezettsége alól felmentést kaphatnak, ha e termékeket felügyelet mellett kivonják.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2007. augusztus 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. október 8-án.